Președintele Klaus Iohannis a refuzat să promulge legea prin care România ar urma să împrumute Republica Moldova cu încă 150 de milioane de euro, argumentând că, în contextul politic actual din statul vecin, acordarea împrumutului nu este oportun cât timp nu există certitudinea că Moldova va continua procesul de reforme și va respecta angajamentele pentru aplicarea Acordului de asociere cu Uniunea Europeană.

În aceste condiții, președintele a retrimis proiectul de lege în Parlament, cu solicitarea de a fi reexaminat.

"Luând în considerare Declarația comună privind instituirea unui parteneriat strategic între România și Republica Moldova pentru integrarea europeană a Republicii Moldova, semnată la București la 27 aprilie 2010, și având în vedere contextul politic actual din Republica Moldova - survenit ulterior adoptării de către Parlamentul României a legii menționate - considerăm că promulgarea Legii pentru ratificarea Acordului privind asistența financiară rambursabilă între România și Republica Moldova, semnat la Chișinău, la 7 octombrie 2015, nu este oportună câtă vreme nu există certitudinea continuării procesului de reforme și respectării angajamentelor pentru implementarea Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Moldova, pe de altă parte, semnat la Bruxelles, la 27 iunie 2014", transmite președintele.

Guvernul de la București a agreat acordarea împrumutului, spunând că banii vor fi folosiți de către autoritățile moldovene pentru continuarea proiectelor de interconectare energetică, a infrastructurii de transport, dar și pentru extinderea SMURD și modernizarea unor puncte de trecere a frontierei dintre România și Republica Moldova.

Argumentul fostului premier Victor Ponta a fost că sprijinul acordat de România evită apropierea Republicii Moldova de Rusia.

România a mai acordat Republicii Moldova, în 2010, un ajutor financiar, atunci nerambursabil, în valoare de 100 milioane de euro, bani care au fost folosiți pentru proiecte de reabilitarea a infrastructurii din statul vecin.